b'\n_START_ARTICLE_\nVietnams historie\n_START_SECTION_\nDen \xc3\xa6ldste historie\n_START_PARAGRAPH_\nDe fleste vietnamesiske historikere betragter Dong Son-civilisationen fra bronzealderen som starten p\xc3\xa5 Vietnams historie. Civilisationen d\xc3\xa6kkede store dele af Syd\xc3\xb8stasien. Der er bl.a. fundet spor efter denne i oldtidsbyen Co Lao, ikke langt fra dagens Hanoi. Dong Son-kulturen er ogs\xc3\xa5 knyttet til Tibeto-Burman-kulturen, Dai-kulturen i Yunnan og Laos, Mon-Khmer-kulturen og til Krukkesletten i Laos. Der er fundet tilsvarende genstande i Cambodja langs Mekong-floden, og disse fund er dateret tilbage til fjerde \xc3\xa5rhundrede f\xc3\xb8r Kristus._NEWLINE_If\xc3\xb8lge kinesisk historieskrivning er det den kinesiske general Zhao Tuo under Qin-dynastiet, der dannede konged\xc3\xb8mmet Nanyue i det nordlige af dagens Vietnam._NEWLINE_I denne tidsperiode skal mange af stammerne som levede syd for Chang Jiang-floden have omtalt sig som Yue (Vi\xe1\xbb\x87t p\xc3\xa5 vietnamesisk). Mange af disse stammer skulle sprogligt v\xc3\xa6re besl\xc3\xa6gtet med det nordlige Kina, mens L\xe1\xba\xa1c Vi\xe1\xbb\x87t-stammen skulle have sproglige r\xc3\xb8dder sydover. V\xc4\x83n Lang-kulturen udspringer angiveligt fra de lokale indf\xc3\xb8dte, som bosatte sig langs Den r\xc3\xb8de flod, frem for at have opst\xc3\xa5et som f\xc3\xb8lge af immigration nordfra, som den kinesiske historieskrivning antyder.\n_START_SECTION_\nUnder kinesisk styre 111 f.kr \xe2\x80\x93 938 e.kr\n_START_PARAGRAPH_\nI 111 f.Kr. besatte kinesiske styrker omr\xc3\xa5det og indtog Nanyue. Omr\xc3\xa5det blev delt ind i fire administrative enheder. Til trods for den strenge kinesiske milit\xc3\xa6re tilstedev\xc3\xa6relse, klarede nogen vietnamesiske klaner at opretholde enkelte selvst\xc3\xa6ndige omr\xc3\xa5der i h\xc3\xb8jlandet. Der var stadige opr\xc3\xb8r mod det kinesiske styre og enkelte af disse varede i flere \xc3\xa5r. _NEWLINE_Blandt disse opr\xc3\xb8rsstater var Champa, som under den lokale feudalherre Kiu-lin, gjorde opr\xc3\xb8r mod den kinesiske kejser og l\xc3\xb8srev sig fra det kinesiske styre allerede i 192 og forblev selvst\xc3\xa6ndig helt frem til omkring 1700._NEWLINE_Det nordlige Vietnam, omtrent ned til dagens Hue blev styret af kinesiske dynastier._NEWLINE_Udover i 900-tallet bliver Kina politisk og milit\xc3\xa6rt sv\xc3\xa6kket med forskellige herskere, og Vietnam havde forskellige herskere under det kinesiske Tang-dynasti. I 938 blev der sendt tropper og en st\xc3\xb8ttefl\xc3\xa5de sydover for at kn\xc3\xa6kke den ener\xc3\xa5dige vietnamesiske hersker Giao Ch\xc3\xa2u. Ved slaget ved Bach Dang floden helt nord i landet ved dagens Ha Long i 938 blev den kinesiske fl\xc3\xa5de sl\xc3\xa5et ved hj\xc3\xa6lp af list og lokalkendskab. Giao Ch\xc3\xa2u udr\xc3\xa5bte sig selv til kong Ng\xc3\xb4 efter denne sejr, som indledede periode med vietnamesisk uafh\xc3\xa6ngighed som skulle vise sig at blive ganske urolig. Han indf\xc3\xb8rte et centralistisk styre ud fra den tidligere hovedstad Co Loa hvor han byggede citadellet C\xe1\xbb\x95 Loa Th\xc3\xa0nh, beliggende omtrent 20 km vest for dagens Hanoi.\n_START_SECTION_\nSelvst\xc3\xa6ndighed 938-1009\n_START_PARAGRAPH_\nKong Ng\xc3\xb4 d\xc3\xb8de imidlertid efter ganske kort tid og dette f\xc3\xb8rte til en langvarig magtkamp for tronen. Denne udviklede sig til landets f\xc3\xb8rste borgerkrig. De s\xc3\xa5kaldte tolv klanlederes opr\xc3\xb8r  (Lo\xe1\xba\xa1n Th\xe1\xba\xadp Nh\xe1\xbb\x8b S\xe1\xbb\xa9 Qu\xc3\xa2n) varede fra 945 til 967, da klanen ledet af \xc4\x90inh B\xe1\xbb\x99 L\xc4\xa9nh slog de andre klaner og samlede landet. _NEWLINE_Dinh skabte s\xc3\xa5 \xc4\x90inh-dynastiet og udr\xc3\xa5bte sig selv til den f\xc3\xb8rste kejser (Ti\xc3\xaan Ho\xc3\xa0ng) af \xc4\x90\xe1\xba\xa1i C\xe1\xbb\x93 Vi\xe1\xbb\x87t, som betyder Store Viet landet, med hovedstad i Hoa L\xc6\xb0, dagens Ninh B\xc3\xacnh. Imidlertid godkendte det kinesiske Song-dynasti ham kun som prins af Jiaozhi (Giao Ch\xe1\xbb\x89 Qu\xe1\xba\xadn V\xc6\xb0\xc6\xa1ng). Kejser \xc4\x90inh indf\xc3\xb8rte en streng straffelovgivning for at undg\xc3\xa5 nyt kaos og pr\xc3\xb8vede at skabe alliancer ved at uddele dronningtitler til fem kvinder fra de fem vigtigste familier._NEWLINE_I 979 blev kejser \xc4\x90inh B\xe1\xbb\x99 L\xc4\xa9nh og hans kronprins myrdet og kun den seks \xc3\xa5r gamle s\xc3\xb8n \xc4\x90inh To\xc3\xa0n var tilbage til at p\xc3\xa5ber\xc3\xa5be sig tronen. Denne situation pr\xc3\xb8vede det kinesiske Song-dynasti at udnytte og invaderede landet. Dette f\xc3\xb8rte til en national mobilisering og kommandanten L\xc3\xaa Hoan slog de kinesiske styrker ved hj\xc3\xa6lp af list og dygtighed. L\xc3\xaa Hoan blev da den nye hersker og startede senere den milit\xc3\xa6re aktion mod Champa l\xc3\xa6ngere syd._NEWLINE_Da kejser L\xc3\xaa Ho\xc3\xa0n d\xc3\xb8de i 1005 medf\xc3\xb8rte dette intriger og kampe blandt hans s\xc3\xb8nner for tronen. Sejrherren i denne magtkamp blev L\xc3\xaa Long \xc4\x90\xc4\xa9nh, som ogs\xc3\xa5 blev den mest berygtede tyran i vietnamesisk historie. Hans sadistiske straffeud\xc3\xb8velse kun for sin egen underholdnings skyld og hans seksuelle udskejelser f\xc3\xb8rte til en kort styre, han blev dr\xc3\xa6bt allerede da han var 24 \xc3\xa5r i 1009 og han blev senere s\xc3\xa5 syg at han kun kunne ligge ned da han blev stillet for retten.\n_START_SECTION_\nL\xc3\xbd-dynastiet 1009-1225\n_START_PARAGRAPH_\nEfter L\xc3\xaa Long \xc4\x90\xc4\xa9nh d\xc3\xb8d i 1009, blev lederen for de milit\xc3\xa6re styrker L\xc3\xbd Th\xc3\xa1i T\xe1\xbb\x95 (i sin samtid blev han omtalt som L\xc3\xbd C\xc3\xb4ng U\xe1\xba\xa9n) udpeget til at overtage tronen, og grundlagde Ly-dynastiet. Han var vokset op i et tempel, og var en veluddannet hersker. Dette var en unormal vej til tronen, men hans styre blev indledningen til en god periode i landets historie,. Som en h\xc3\xb8jere officer som befandt sig i hovedstaden, havde han haft mange muligheder til at gribe magten efter kejser L\xc3\xaa Ho\xc3\xa0ns d\xc3\xb8d, men havde afst\xc3\xa5et fra dette ud fra pligtf\xc3\xb8lelse. Han blev p\xc3\xa5 en m\xc3\xa5de valgt til monark af hoffet, som kom enstemmig frem til dette efter en vis debat. _NEWLINE_Ly Thai To \xc3\xa6ndrede landets navn til \xc4\x90\xe1\xba\xa1i Vi\xe1\xbb\x87t ("Store Viet") og flyttede hovedstaden til dagens Hanoi, men kaldte byen Th\xc4\x83ng Long ("Stigende drage"). Videre gik han over til en mere offensiv forsvarst\xc3\xa6nkning og styrkede \xc3\xb8konomien for gennem dette ogs\xc3\xa5 trygge landet. Senere konger i Ly-dynastiet videref\xc3\xb8rte Lys offensive tanker, blandt andet gennem udbygning af dige-system for at beskytte ris-produktionen, grundl\xc3\xa6ggelse af det adelige universitet Qu\xe1\xbb\x91c T\xe1\xbb\xad Gi\xc3\xa1m, tre\xc3\xa5rige optag ad dygtige medarbejdere, gerne fra lavere sociale klasser, til den offentlige administration, s\xc3\xa5 at dygtighed frem for familietilknytning blev afg\xc3\xb8rende, indf\xc3\xb8ring af et forbedret skattesystem, forbedret behandling af fanger. Kvinderne havde en vigtig rolle i samfundsordenen i Ly-dynastiet, blandt andet l\xc3\xa5 skatteindkr\xc3\xa6vningen hos s\xc3\xa5kaldte "retskvinner". Ly-dynastiet fremmede og Buddhismen i landet, men opretholdt det religi\xc3\xb8st pluralistiske samfund hvor Buddhismen, Konfucianismen og Taoismen levede ved siden af hinanden. I l\xc3\xb8bet af Ly-dynastiet godkendte det kinesiske Song-dynasti \xc4\x90\xe1\xba\xa1i Vi\xe1\xbb\x87t-monarken som kongen af Giao Ch\xe1\xbb\x89 (Giao Ch\xe1\xbb\x89 Qu\xe1\xba\xadn V\xc6\xb0\xc6\xa1ng)._NEWLINE_Ly-dynastiet havde to st\xc3\xb8rre krige med Song-dynastiets Kina. Den vigtigste foregik inde i Kina i 1075 for at komme et kinesisk angreb i fork\xc3\xb8bet, og de \xc3\xb8delagde de kinesiske angrebsstyrker. \xc3\x85ret efter gik Kina til angreb inde i \xc4\x90\xe1\xba\xa1i Vi\xe1\xbb\x87t og de m\xc3\xb8dtes til et st\xc3\xb8rre slag ca. 40 km fra hovedstaden. Det var imidlertid klart for begge parter at et s\xc3\xa5dant slag ville ingen af partene vinde, og de blev enige om v\xc3\xa5benhvile og de kinesiske styrker trak sig ud._NEWLINE_I l\xc3\xb8bet af Ly-dynastiet ekspanderede ogs\xc3\xa5 riget sydover p\xc3\xa5 bekostning af kongeriget Champa.\n_START_SECTION_\nTr\xe1\xba\xa7n-dynastiet 1225-1400\n_START_PARAGRAPH_\nMod slutningen af Ly-dynastiet, tvang den m\xc3\xa6gtige medarbejder Tr\xe1\xba\xa7n Th\xe1\xbb\xa7 \xc4\x90\xe1\xbb\x99 kong L\xc3\xbd Hu\xe1\xbb\x87 T\xc3\xb4ng til at g\xc3\xa5 i buddhistisk kloster og udr\xc3\xa5bte derefter kongens syv \xc3\xa5r gamle datter til dronning. Tr\xe1\xba\xa7n Th\xe1\xbb\xa7 \xc4\x90\xe1\xbb\x99 arrangerede s\xc3\xa5 \xc3\xa6gteskab mellem hende og hans otte \xc3\xa5r gamle nev\xc3\xb8 Tr\xe1\xba\xa7n C\xe1\xba\xa3nh og fik tronen overf\xc3\xb8rt til sin nev\xc3\xb8. Dette blev indledningen til Tran-dynastiet. Tr\xe1\xba\xa7n Th\xe1\xbb\xa7 \xc4\x90\xe1\xbb\x99 forfulgte hensynsl\xc3\xb8st medlemmerne af det tidligere dynasti, og nogle prinser flygtede til Korea, og er s\xc3\xa5 senere blevet omtalt som Vietnams f\xc3\xb8rste politiske flygtninge i eksil._NEWLINE_Til trods for Tr\xe1\xba\xa7n Th\xe1\xbb\xa7 \xc4\x90\xe1\xbb\x99s hensynsl\xc3\xb8shed, viste de fleste Tr\xe1\xba\xa7n-herskere at styre ud fra de samme tanker som under Ly-dynastiet. Af det som blev opn\xc3\xa5et under dette styre, var blandt andet system for folket\xc3\xa6llinger ned p\xc3\xa5 landsbyniveau, fuldf\xc3\xb8ring af 30-binds historiev\xc3\xa6rket om \xc4\x90\xe1\xba\xa1i Vi\xe1\xbb\x87t (\xc4\x90\xe1\xba\xa1i Vi\xe1\xbb\x87t S\xe1\xbb\xad K\xc3\xbd) af L\xc3\xaa V\xc4\x83n H\xc6\xb0u og udviklingen af skriftsproget N\xc3\xb4m, som er et skriftsprog for det vietnamesiske sprog. Tran-dynastiet udviklede ogs\xc3\xa5 et system for uddannelse af nye konger; senere som en konge blev gammel, overf\xc3\xb8rte han styret til kronprinsen, men beholdt positionen som Th\xc3\xa1i Th\xc6\xb0\xe1\xbb\xa3ng Ho\xc3\xa0ng ("h\xc3\xb8jere majest\xc3\xa6tisk kejser") og i denne position optr\xc3\xa5dte som mentor for den nye kejser._NEWLINE_I \xc3\xa5rene 1257, 1284 og i 1288 blev landet invaderet af den mongolske h\xc3\xa6r under Kublai-khan som p\xc3\xa5 dette tidspunkt havde etableret Yuan-dynastiet i Kina, men disse angreb blev sl\xc3\xa5et tilbage. Ogs\xc3\xa5 her vandt vietnameserne over en st\xc3\xa6rkere modstander ved at undg\xc3\xa5 store slag i \xc3\xa5bent t\xc3\xa6rren og brugte list og lokalkundskab for at f\xc3\xa5 kampene ind p\xc3\xa5 sine pr\xc3\xa6misser._NEWLINE_I denne periode ekspanderede vietnameserne ogs\xc3\xa5 sydover p\xc3\xa5 bekostning af kongeriget Champa. Gennem politiske \xc3\xa6gteskab fik de ogs\xc3\xa5 to provinser omkring dagens Hu\xe1\xba\xbf fra kongeriget i syd.\n_START_SECTION_\nH\xe1\xbb\x93-dynastiet 1400-1407\n_START_PARAGRAPH_\nH\xe1\xbb\x93-dynastiet eksisterede i kun syv \xc3\xa5r og havde de to kejsere H\xe1\xbb\x93 Qu\xc3\xbd Ly i 1400 og hans n\xc3\xa6st \xc3\xa6ldste s\xc3\xb8n H\xe1\xbb\x93 H\xc3\xa1n Th\xc6\xb0\xc6\xa1ng, som styrede fra 1400 til 1407. H\xe1\xbb\x93 Qu\xc3\xbd Ly var en h\xc3\xb8jere tjenestemand ved hoffet, og han tvang den sidste Tran-hersker til at g\xc3\xa5 af og tog selv magten. Han \xc3\xa6ndrede landets navn til \xc4\x90\xe1\xba\xa1i Ngu og flyttede hovedstaden til T\xc3\xa2y \xc4\x90\xc3\xb4 ("Den vestlige hovedstad"), dagens Thanh H\xc3\xb3a. Th\xc4\x83ng Long (Hanoi) blev omd\xc3\xb8bt til \xc4\x90\xc3\xb4ng \xc4\x90\xc3\xb4 ("Den \xc3\xb8stlige hovedstad")._NEWLINE_I eftertiden har dette dynasti f\xc3\xa5et ansvaret for at skabe intern strid og s\xc3\xa5 at tabe landet til en ny kinesisk okkupation af Ming-dynastiet. Men i l\xc3\xb8bet af denne relative korte periode blev der gennemf\xc3\xb8rt en r\xc3\xa6kke ambiti\xc3\xb8se reformer, som styrkelse af matematik i uddannelsen, \xc3\xa5ben kritik af konfusiansk filosofi, indf\xc3\xb8ring af papirpenge, opf\xc3\xb8relse af store krigsskibe og artilleri og en landreform. H\xe1\xbb\x93 Qu\xc3\xbd Ly gik af allerede \xc3\xa5ret efter magtovertagelsen, men fortsatte som r\xc3\xa5dgiver og mentor for sin s\xc3\xb8n H\xe1\xbb\x93 H\xc3\xa1n Th\xc6\xb0\xc6\xa1ng som Tr\xe1\xba\xa7n-kongerne havde gjort.\n_START_SECTION_\nNy kinesisk okkupation 1407-1428\n_START_PARAGRAPH_\nI 1407 besatte kinesiske styrker under Ming-dynastiet igen Vietnam, officielt for at geninds\xc3\xa6tte Tran-dynastiet. Kineserne tog b\xc3\xa5de H\xe1\xbb\x93 Qu\xc3\xbd Ly og H\xe1\xbb\x93 H\xc3\xa1n Th\xc6\xb0\xc6\xa1ng til fange. Kineserne annekterede landet og lagde det ind under den kinesiske kejsertrone da de h\xc3\xa6vdede at der ikke fandtes nogen Tran-arving til tronen. Men n\xc3\xa6sten umiddelbart startede Tran-tilh\xc3\xa6ngere en milit\xc3\xa6r modstandskamp. Denne havde indledningsvis fremgang, men interne stridigheder f\xc3\xb8rte til et st\xc3\xb8rre nederlag i 1413. _NEWLINE_Under ledelse af den rige L\xc3\xaa L\xe1\xbb\xa3is ledelse blev der organiseret en ny modstandskamp med udgangspunkt i hans omr\xc3\xa5der lidt syd i landet, og efter en r\xc3\xa6kke indledende nederlag kunne de rykke nordover og indtage \xc4\x90\xc3\xb4ng Quan, dagens Hanoi, hvor kineserne havde sin hovedbase og administrationcenter. Den kinesiske kejser sendte forst\xc3\xa6rkninger sydover, men disse blev stoppet i et baghold og den kinesiske kommandant blev dr\xc3\xa6bt. De kinesiske styrker i landet overgav sig i 1428.\n_START_SECTION_\nL\xc3\xaa-dynastiet 1428-1527\n_START_PARAGRAPH_\nL\xc3\xaa L\xe1\xbb\xa3i tog magten og besteg tronen efter sejren mod kineserne, og indledede s\xc3\xa5 Le-dynastiet. L\xc3\xaa L\xe1\xbb\xa3i tog navnet \xc4\x90\xe1\xba\xa1i Vi\xe1\xbb\x87t tilbage for landet og flyttede hovedstaden tilbage til Th\xc4\x83ng Long (Hanoi)._NEWLINE_Le-dynastiet gennemf\xc3\xb8rte en ny landreform for at revitalisere landbruget efter krigen og den kinesiske okkupation. I mods\xc3\xa6tning til de tidligere Ly- og Tran-konger, som var mere influeret af buddhistisk t\xc3\xa6nkning, baserede Le-kongerne sig mere p\xc3\xa5 konfusianisme. Der blev udarbejdet et omfattende lovv\xc3\xa6rk, den s\xc3\xa5kaldte H\xe1\xbb\x93ng \xc4\x90\xe1\xbb\xa9c som indeholdte st\xc3\xa6rke konfusianske elementer, men ogs\xc3\xa5 en styrkelse af kvindernes rettigheder. Kunst og arkitektur blev i denne periode mere kinesiske inspireret end i Ly- og Tran-dynastierne. Le-dynastiet udarbejdede et nationalt kortv\xc3\xa6rk og bad Ng\xc3\xb4 S\xc4\xa9 Li\xc3\xaan forts\xc3\xa6tte og videref\xc3\xb8re historiev\xc3\xa6rkerne om landet frem til L\xc3\xaa L\xe1\xbb\xa3i. Der blev i denne periode oprettet sygehus og tilsyn med \xc3\xa6ldre og syge og der blev organiseret distribution af mediciner til omr\xc3\xa5der som var ramt af epidemier._NEWLINE_I 1471 invaderede Le-dynastiets styrker under ledelse af kong L\xc3\xaa Th\xc3\xa1nh T\xc3\xb4n Champa og indtog hovedstaden Vijaya, og som afsluttede Champas periode som et magtcentrum i regionen, selv om mindre dele af konged\xc3\xb8mmet overlevede frem til 1700-tallet. Det milit\xc3\xa6re nederlag f\xc3\xb8rte til at Cham-folket blev spredt over hele Syd\xc3\xb8stasien og omr\xc3\xa5det som nu er det centrale Vietnam blev koloniseret af vietnamesere uden s\xc3\xa6rlig modstand. Med fortsat eksisterer Cham-gruppen som en vigtig national minoritet i dagens Vietnam. Byen Hu\xe1\xba\xbf blev anlagt i 1600 n\xc3\xa6r hvor hvor Champas hovedstad Indrapura en gang l\xc3\xa5. _NEWLINE_I 1479 rykkede kong L\xc3\xaa Th\xc3\xa1nh T\xc3\xb4n ind i Laos og indtog hovedstaden Luang Phrabang.\n_START_SECTION_\nTrinh-klanen i nord og Nguyen-klanen i syd 1527-1802\n_START_PARAGRAPH_\nL\xc3\xaa-dynastiet endte, da general M\xe1\xba\xa1c \xc4\x90\xc4\x83ng Dung tog magten i 1527. Han dr\xc3\xa6bte Le-kejseren og udr\xc3\xa5bte sig selv til kejser, og startede der med M\xe1\xba\xa1c-dynastiet. Efter to \xc3\xa5r med uroligheder overtog han Tran-dynastiets ordning og overlod tronen til sin s\xc3\xb8n M\xe1\xba\xa1c \xc4\x90\xc4\x83ng Doanh og blev selv Th\xc3\xa1i Th\xc6\xb0\xe1\xbb\xa3ng Ho\xc3\xa0ng._NEWLINE_Samtidig organiserede en anden tidligere tjenestemand ved Le-hoffet, Nguy\xe1\xbb\x85n Kim et opr\xc3\xb8r mod M\xe1\xba\xa1c-styret og hjalp kong L\xc3\xaa Trang T\xc3\xb4ng til at genoprette et styre i Thanh H\xc3\xb3a-omr\xc3\xa5det. Derved udbr\xc3\xb8d der en borgerkrig mellem det nordlige styre ved Mac-dynastiet og det genoprettede Le-styre i syd. Nguy\xe1\xbb\x85n Kim kontrollerede den sydlige del af \xc4\x90\xe1\xba\xa1i Vi\xe1\xbb\x87t (fra Thanh Hoa i syd) og Mac-dynastiet kontrollerede den nordligste del her under \xc4\x90\xc3\xb4ng Kinh (Hanoi). Da Nguy\xe1\xbb\x85n Kim blev dr\xc3\xa6bt i 1545, overtog svigers\xc3\xb8nnen Tr\xe1\xbb\x8bnh Ki\xe1\xbb\x83m den milit\xc3\xa6re kontrol. _NEWLINE_I 1558 frygtede Nguy\xe1\xbb\x85n Kims s\xc3\xb8n Nguy\xe1\xbb\x85n Ho\xc3\xa0ng, at Tr\xe1\xbb\x8bnh Ki\xe1\xbb\x83m ville dr\xc3\xa6be ham og broderen og sikre sig magten, og bad om at blive guvern\xc3\xb8r i de sydligste provinser (omr\xc3\xa5det omkring nutidens Quang Tri-provinsen ved Quang Nam-provinsen \xe2\x80\x93 omtrent midt i dagens Vietnam). Han styrede her p\xc3\xa5 en effektiv m\xc3\xa5de, mens Tr\xe1\xbb\x8bnh Ki\xe1\xbb\x83m, og senere hans s\xc3\xb8n Tr\xe1\xbb\x8bnh T\xc3\xb9ng havde belastningen med krigdf\xc3\xb8relsen mod Mac-herskerne. Nguy\xe1\xbb\x85n Ho\xc3\xa0ng sendte b\xc3\xa5de penge og soldater nord over for at st\xc3\xb8tte denne kamp, men opn\xc3\xa5ede en stadig st\xc3\xb8rre uafh\xc3\xa6ngighed og selvst\xc3\xa6ndighed._NEWLINE_Borgerkrigen mellem L\xc3\xaa/Tr\xe1\xbb\x8bnh- og M\xe1\xba\xa1c-dynastiene sluttede i 1592, da Tr\xe1\xbb\x8bnh T\xc3\xb9ngs styrker rykkede ind i Hanoi og henrettede kong M\xe1\xba\xa1c M\xe1\xba\xadu H\xe1\xbb\xa3p. Resterne af Mac-dynastiets familie, styrker og st\xc3\xb8tter flygtede nord p\xc3\xa5 til bjergene i Cao B\xe1\xba\xb1ng-provinsen og fortsatte at styre her frem til 1667, da Tr\xe1\xbb\x8bnh T\xe1\xba\xa1c erobrede disse sidste omr\xc3\xa5der under Mac-dynastiets kontrol. L\xc3\xaa-kongerne, som formelt havde siddet p\xc3\xa5 tronen siden, Nguy\xe1\xbb\x85n Kim tog kontrollen men efter Mac-dynastiets fald, besad al magt og styre i nord hos Tr\xe1\xbb\x8bnh-klanen._NEWLINE_I 1600 udr\xc3\xa5bte Nguy\xe1\xbb\x85n Ho\xc3\xa0ng som V\xc6\xb0\xc6\xa1ng (\xc2\xablord\xc2\xbb), folkelig betegnet Ch\xc3\xbaa og n\xc3\xa6gtede at sende flere penge eller soldater nord p\xc3\xa5 for at hj\xc3\xa6lpe Tr\xe1\xbb\x8bnh-klanen. Han flyttede ogs\xc3\xa5 sin hovedstad til Ph\xc3\xba Xu\xc3\xa2n, nu Hu\xe1\xba\xbf. Nguy\xe1\xbb\x85n Ho\xc3\xa0ng d\xc3\xb8de i 1613 efter at have styret i syd i 55 \xc3\xa5r. Han blev efterfulgt af sin sjette s\xc3\xb8n Nguy\xe1\xbb\x85n Ph\xc3\xbac Nguy\xc3\xaan, som ogs\xc3\xa5 n\xc3\xa6gtede at underkaste sig Tr\xe1\xbb\x8bnh-klanen. Da Tr\xe1\xbb\x8bnh T\xc3\xb9ng d\xc3\xb8de i 1623, blev han efterfulgt af sin s\xc3\xb8n Tr\xe1\xbb\x8bnh Tr\xc3\xa1ng, som beordrede Nguy\xe1\xbb\x85n Ph\xc3\xbac Nguy\xc3\xaan at underkaste sig hans autoritet. Dette blev afsl\xc3\xa5et to gange, og i 1627 gik Tr\xe1\xbb\x8bnh Tr\xc3\xa1ng til angreb syd over med 150.000 mand, men blev sl\xc3\xa5et._NEWLINE_Krigene mellem Trinh og Nguyen varede i \xc3\xa5rene 1627-1672 uden, at nogen af parterne form\xc3\xa5ede at vinde over den anden. Efter denne periode fulgte 100 \xc3\xa5r med fred, hvor begge parter udviklede sine omr\xc3\xa5der. Tr\xe1\xbb\x8bnh-klanen skabte et centralisert styre og administration, som stod for offentlige budgetter, valuta, standardiserede m\xc3\xa5l og v\xc3\xa6gtsystemet overgang til decimalsystemet, startede trykkerier for at reducere afh\xc3\xa6ngigheden af kinesiske leverand\xc3\xb8rer, startede et milit\xc3\xa6rakademi og fuldf\xc3\xb8rte den historiske dokumentation._NEWLINE_Samtidig ekspanderede Nguyen-klanen ogs\xc3\xa5 videre syd over b\xc3\xa5de p\xc3\xa5 bekostning af de tilbagev\xc3\xa6rende Champa-omr\xc3\xa5der men ogs\xc3\xa5 ind over mod Mekongdeltaet og sikrede sig kontrol over Saigon-omr\xc3\xa5det og omr\xc3\xa5der, som havde v\xc3\xa6ret under kambodsjansk kontrol._NEWLINE_I 1771 udbr\xc3\xb8d der et opr\xc3\xb8r ved medlemmer af T\xc3\xa2y S\xc6\xa1n-familien i Quy Nhon, som p\xc3\xa5 denne tid var under Nguy\xe1\xbb\x85n-klanens kontrol. Dette opr\xc3\xb8r blev ledet af br\xc3\xb8drene Nguy\xe1\xbb\x85n Nh\xe1\xba\xa1c, Nguy\xe1\xbb\x85n L\xe1\xbb\xaf, og Nguy\xe1\xbb\x85n Hu\xe1\xbb\x87. Disse var ikke i sl\xc3\xa6gt med klanledelsen, selv om de havde samme familienavn. I 1776 havde de overtaget kontrollen over hele det omr\xc3\xa5de, som Nguy\xe1\xbb\x85n-klanen havde kontrolleret, og udryddet n\xc3\xa6sten hele den kongelige familie. Den overlevende prins Nguy\xe1\xbb\x85n Ph\xc3\xbac Anh flygtede til Siam og fik mobiliseret milit\xc3\xa6r st\xc3\xb8tte fra den siamesiske konge. Han gjorde et mislykket fors\xc3\xb8g p\xc3\xa5 at genindtage magten milit\xc3\xa6rt, men blev i f\xc3\xb8rste omgang sl\xc3\xa5et._NEWLINE_I 1786 invaderede Nguy\xe1\xbb\x85n Hu\xe1\xbb\x87 de nordlige omr\xc3\xa5der for at bek\xc3\xa6mpe Tr\xe1\xbb\x8bnh-klanens Tr\xe1\xbb\x8bnh Kh\xe1\xba\xa3i. Nguy\xe1\xbb\x85n Hu\xe1\xbb\x87s h\xc3\xa6r vandt en knusende sejr, og Tr\xe1\xbb\x8bnh Kh\xe1\xba\xa3i begik selvmord. Tr\xe1\xbb\x8bnh-klanen s\xc3\xb8gte kinesisk st\xc3\xb8tte og til trods for hj\xc3\xa6lp fra en kinesisk styrke p\xc3\xa5 hele 290.000 mand, blev de sl\xc3\xa5et af Nguy\xe1\xbb\x85n Hu\xe1\xbb\x87 i en hurtig kampagne rundt nyt\xc3\xa5rsfejringen T\xe1\xba\xbft. Han udr\xc3\xa5bte sig da til kejser Quang Trung. I sin regeringtid gennemf\xc3\xb8rte han mange reformer, men han blev forgiftet og d\xc3\xb8de 40 \xc3\xa5r gammel i 1792._NEWLINE_Under kejser Quang Trung blev \xc4\x90\xe1\xba\xa1i Vi\xe1\xbb\x87t delt i tre politiske enheder. Broren Nguy\xe1\xbb\x85n Nh\xe1\xba\xa1c styrede de centrale dele af landet fra sin hovedstad i Quy Nhon. Kejser Quang Trung styrede den nordlige del fra hovedstaden Ph\xc6\xb0\xe1\xbb\xa3ng Ho\xc3\xa0ng Trung \xc4\x90\xc3\xb4. I syd styrede Nguy\xe1\xbb\x85n \xc3\x81nh, og han ekspanderte videre syd over og erobrede Saigon-omr\xc3\xa5det i 1788 og etablerte her en st\xc3\xa6rk base for sit styre. _NEWLINE_Efter kejser Quang Trungs d\xc3\xb8d blev T\xc3\xa2y S\xc6\xa1n-dynastiet ustabilt og de tilbagev\xc3\xa6rende br\xc3\xb8dre begyndte at k\xc3\xa6mpe indbyrdes og mod de folke, som st\xc3\xb8ttede Nguy\xe1\xbb\x85n Hu\xe1\xbb\x87s s\xc3\xb8n. Nguy\xe1\xbb\x85n \xc3\x81nh rejste fra sin base i Saigon i 1799 og erobrede T\xc3\xa2y S\xc6\xa1n-dynastiets st\xc3\xa6rke milit\xc3\xa6re st\xc3\xb8ttepunkt Quy Nhon. I 1801 indtok hans styrker Ph\xc3\xba Xu\xc3\xa2n, T\xc3\xa2y S\xc6\xa1n-dynastiets hovedstad. Nguy\xe1\xbb\x85n \xc3\x81nh vandt til sidst krigen \xc3\xa5ret efter i 1802, da han besejrede Th\xc4\x83ng Long (Hanoi) og henrettede Nguy\xe1\xbb\x85n Hu\xe1\xbb\x87s s\xc3\xb8n, Nguy\xe1\xbb\x85n Quang To\xe1\xba\xa3n, sammen med store dele af T\xc3\xa2y S\xc6\xa1n-dynastiets magtelite. _NEWLINE_Nguy\xe1\xbb\x85n \xc3\x81nh indtog tronen og kaldte sig kejser Gia Long. Gia er efter Gia \xc4\x90\xe1\xbb\x8bnh, det gamle navn for Saigon; Long efter Th\xc4\x83ng Long, det gamle navn for Hanoi. S\xc3\xa5ledes ville han markere samlingen af landet. Kejser Gia \xc4\x90\xe1\xbb\x8bnh indledte derved Nguy\xe1\xbb\x85n-dynastiet, som varede frem til kejser B\xe1\xba\xa3o \xc4\x90\xe1\xba\xa1is abdikation i 1945. _NEWLINE_Kina havde i \xc3\xa5rhundreder kaldt \xc4\x90\xe1\xba\xa1i Vi\xe1\xbb\x87t for Annam. Gia Long anmodede den kinesiske Qing-kejser om at give landet et nyt navn: i stedet for Annam skulle det kaldes Nam Vi\xe1\xbb\x87t. Men for at undg\xc3\xa5 sammenblanding med det tidligere konged\xc3\xb8mme ved Tri\xe1\xbb\x87u \xc4\x90\xc3\xa0, som eksisterede i perioden 207 \xe2\x80\x93 111 f.Kr. og havde haft dette navn, gik den kinesiske kejseren med p\xc3\xa5 et nyt navn, men vendte om p\xc3\xa5 de to ord til Vi\xe1\xbb\x87t Nam.\n_START_SECTION_\nNguy\xe1\xbb\x85n-dynastiet 1802-1945 - fransk kolonialisme\n_START_PARAGRAPH_\nDe f\xc3\xb8rste handelsforbindelser mellem Vietnam og vestlige akt\xc3\xb8rer kan spores tilbage til 166 f.Kr., da romerske handelsm\xc3\xa6nd bes\xc3\xb8gte omr\xc3\xa5det. Senere blev dette omr\xc3\xa5de bes\xc3\xb8gt af Marco Polo og i 1500-tallet blev det ogs\xc3\xa5 bes\xc3\xb8gt af portugisiske handelsm\xc3\xa6nd og mission\xc3\xa6rer._NEWLINE_Den franske jesuiterpater Alexandre de Rhodes udviklede i midten af 1600-tallet det skriftsystem, som i dag anvendes for at skrive vietnamesisk med latinske bogstaver, kaldet Qu\xe1\xbb\x91c ng\xe1\xbb\xaf._NEWLINE_Den katolske kirke skulle ogs\xc3\xa5 p\xc3\xa5 anden m\xc3\xa5de end ved skriftsystemet give Vietnam sit pr\xc3\xa6g. I \xc3\x98stasien er det kun Filippinerne, som er blevet st\xc3\xa6rkere pr\xc3\xa6get af katolicismen. Fra 1600-tallet gik hundredetusinder af vietnamesere over til den nye tro. Nogen var k\xc3\xb8bm\xc3\xa6nd, som gerne ville v\xc3\xa6re de udenlandske handelspartnere til lags. Andre var b\xc3\xb8nder, som oppdagede, at de i den nye religion kunne undslippe det traditionelle konfucianske systems tvangsb\xc3\xa5nd og undertrykkende mandariner. Men omvendelserne var ikke overfladiske: troen ble stadig v\xc3\xa6k pr\xc3\xb8vet gennem h\xc3\xa5rde forf\xc3\xb8lgelser. I det nordlige Vietnam, hvor folket var s\xc3\xa6rlig ramt af presset p\xc3\xa5 utilstr\xc3\xa6kkelige jordbrugsarealer, var man s\xc3\xa6rlig modtagelige over for de katolske pr\xc3\xa6ster, som mange steder blev samfundsledere. Hele distrikter blev katolske, og nogen blev bef\xc3\xa6stede bastioner. _NEWLINE_Under krigene mellem Tr\xe1\xbb\x8bnh- og Nguy\xe1\xbb\x85n-klanerne forsynede vestlige handelsm\xc3\xa6nd de krigf\xc3\xb8rende parter, portugiserne st\xc3\xb8ttede Nguy\xe1\xbb\x85n-klanen mens holl\xc3\xa6nderne st\xc3\xb8ttede Tr\xe1\xbb\x8bnh._NEWLINE_Den franske biskop Pigneaux de Behaine st\xc3\xb8ttede Nguy\xe1\xbb\x85n \xc3\x81nh kamp og sikrede ham st\xc3\xb8tte ved Ludvig 16.s hof og franskm\xc3\xa6ndene lovede milit\xc3\xa6r st\xc3\xb8tte, hvis de fik handelsfordele efterf\xc3\xb8lgende. Da Den franske revolution br\xc3\xb8d ud i 1789, faldt denne aftale sammen, men Pigneaux rejste til de franske besiddelser i Puducherry i Indien og fik milit\xc3\xa6r st\xc3\xb8tte der fra til Nguy\xe1\xbb\x85n \xc3\x81nh. Blandt andet deltog franske marinefart\xc3\xb8jer, da Nguy\xe1\xbb\x85n \xc3\x81nh indtok Quy Nhon i 1792. Senere deltog franskm\xc3\xa6nd i udbygningen af befe\xc3\xa6tningerne i Saigon._NEWLINE_Etter, at Nguy\xe1\xbb\x85n \xc3\x81nh etablerede Nguy\xe1\xbb\x85n-dynastiet i 1802 og blev kejser Gia Long, var en af hans indr\xc3\xb8mmelser til franskm\xc3\xa6ndene, at han tolererede den katolske kirke i landet. Desuden ansatte han enkelte europ\xc3\xa6ere som r\xc3\xa5dgivere ved hoffet. Men b\xc3\xa5de han og hans efterf\xc3\xb8lgere var konservative konfutsianere og modsatte sig en vestligg\xc3\xb8relse af samfunnet. De n\xc3\xa6ste Nguy\xe1\xbb\x85n-kejsere, Minh M\xe1\xba\xa1ng, Thi\xe1\xbb\x87u Tr\xe1\xbb\x8b, og T\xe1\xbb\xb1 \xc4\x90\xe1\xbb\xa9c, undertrykkede brutalt katolicismen og praktiserede en "lukket d\xc3\xb8r"-politik, hvor de ans\xc3\xa5 alle vestlige som trusler. Titusindvis af vietnamesiske og udenlandske katolikker blev henrettede, og handelen med udlandet blev st\xc3\xa6rkt reduceret. Denne udvikling blev til sidst en undskyldning for Frankrig til at invadere landet. _NEWLINE_Selv om de tidlige herskerne i Nguy\xe1\xbb\x85n-dynastiet gennemf\xc3\xb8rte mange af de typer reformer, som tidligere herskere havde gjort, som vejbyggeri, kanaler, lovarbejder, uddannelsesystemet, sundhedsv\xc3\xa6sen, udarbejdelse af landkort, historieskrivning og betryggelse af omr\xc3\xa5derne mod Laos og Cambodja, var dette ikke tilstr\xc3\xa6kkeligt i den nye tid med stor teknologisk udvikling, industrialisering og international handel. S\xc3\xa5ledes stod Nguy\xe1\xbb\x85n-dynastiet i vejen for en tilstr\xc3\xa6kkelig modernisering af landet for at kunne modst\xc3\xa5 den franske kolonisering i slutningen af 1800-tallet._NEWLINE_Kejser Napoleon 3. af Frankrig brugte den religi\xc3\xb8se forf\xc3\xb8lgelse og isolationen af landet som undskyldning for at invadere Vietnam og sendte milit\xc3\xa6re fl\xc3\xa5der for at kolonisere landet. Angrebet blev indledt ved et angrep p\xc3\xa5 havnen i Danang i 1858. Dette var imidlertid mislykket, og franskm\xc3\xa6ndene rettede der efter fokus mod Mekongdeltaet. I 1859 blev Saigon angrebet, og i \xc3\xa5rene frem til 1867 tog de stadig st\xc3\xb8rre omr\xc3\xa5der i Mekongdeltaet og dannede med den f\xc3\xb8rste Saigontraktat kolonien Cochinkina. _NEWLINE_F\xc3\xa5 \xc3\xa5r senere gik de i land i det nordlige Vietnam og indtok Hanoi to gange, i 1873 og 1882. Efter h\xc3\xa5rde kampe som en del af den fransk-kinesiske krig blev franskmennene med den andre Saigontraktat koloniherrer og etablerede Fransk Indokina i 1887._NEWLINE_Den franske overh\xc3\xb8jhed m\xc3\xb8dte st\xc3\xa6rk modstand fra forskellige dele af samfundet, her under ogs\xc3\xa5 fra Nguy\xe1\xbb\x85n-dynastiets herskere. Flere var aktive i anti-fransk modstandsarbejde. Kejser H\xc3\xa0m Nghi var blot i teenager, da han forlod det kejserlige palads i Hu\xe1\xba\xbf i 1885 og startede modstandsbev\xc3\xa6gelsen C\xe1\xba\xa7n V\xc6\xb0\xc6\xa1ng ("Red kongen"). Han blev taget til fange i 1888 og sendt i eksil i Fransk Algeriet. Senere blev ogs\xc3\xa5 kejserne Thanh Thai (1907) og s\xc3\xb8nnen Duy T\xc3\xa2n (1916) sendt i eksil p\xc3\xa5 den franske \xc3\xb8 R\xc3\xa9union i Det indiske Ocean 800 km fra Madagaskar p\xc3\xa5 grund af anti-fransk modstandsarbejde._NEWLINE_Modstandarbejdet havde forskellige former: i 1905 startede Phan Chu Trinh en fredelig, ikke-voldelig moderniseringsbev\xc3\xa6gelse med sigte p\xc3\xa5 at frig\xc3\xb8re Vietnam ved at h\xc3\xb8jne uddannelsesniveauet i befolkningen, modernisering af samfundet og appellere til Frankrigs demokratiske principper. Efter, at kejserd\xc3\xb8mmet faldt i Kina i 1912 og den russiske revolution i 1917, skete der b\xc3\xa5de en radikalisering i den vietnamesiske modstand, og den franske undertrykkelse af modstanden blev endnu st\xc3\xa6rkere._NEWLINE_Politiske partier som Vi\xe1\xbb\x87t Nam Qu\xe1\xbb\x91c D\xc3\xa2n \xc4\x90\xe1\xba\xa3ng, et socialistisk, revolution\xc3\xa6rt parti, blev stiftet i midten af 1920\'erne af intellektuelle i Hanoi. Efter, at disse ledede et opr\xc3\xb8r i Tonkin, blev ledelsen henrettet ved gilluotinering. Flere kommunistiske grupperinger blev dannede p\xc3\xa5 samme tid, og i 1930 blev disse sl\xc3\xa5et sammen til \xc4\x90\xe1\xba\xa3ng C\xe1\xbb\x99ng s\xe1\xba\xa3n Vi\xe1\xbb\x87t Nam, ("Vietnams kommunistiske parti") i Hongkong under ledelse af Ho Chi Minh.\n_START_SECTION_\n2. verdenkrig\n_START_PARAGRAPH_\nUnder 2. verdenskrig rykkede japanerne ind i Indokina i 1940 men fjernede ikke den franske koloniadministration. Japanerne beholdt Vichy-regimet som marionetregime og styrede bag kulisserne gennem diplomatisk pres. S\xc3\xa5ledes gav Vichy-regjeringen i Frankrig den 24. juli 1941 Japan tilladelse til at bruge baser i Fransk Indokina. I september samme \xc3\xa5r fik japanerne milit\xc3\xa6r adgang til Tonkin, som var et vigtigt opmarchomr\xc3\xa5de i krigen mod Kina. Japanerne afsatte ikke den franske administrationen f\xc3\xb8r end i marts 1945 og tog f\xc3\xb8rst da fuld kontrol over landet. _NEWLINE_I 1941 fik Ho Chi Minh samlet de forskellige nationale bev\xc3\xa6gelser i en f\xc3\xa6lles front under navnet Viet Minh. Chiang Kai-shek ville skabe en modbevegelse med kinesisk st\xc3\xb8tte, men dette mislykkedes. Viet Minh organiserede guerillakrigen mod Japan, samlede information og organiserede redningen af nedskudte amerikanske piloter. Med sin kamp mod den japanske okkupation og sit radikale program ville Viet Minh bruge de st\xc3\xa6rke nationalistiske str\xc3\xb8mninger i det vietnamesiske folk og den radikale reformbev\xc3\xa6gelse og give dem et socialistisk indhold. _NEWLINE_I begyndelsen af 1945 udbr\xc3\xb8d der hungersn\xc3\xb8d i Nordvietnam som resultat af kombinationen mellem d\xc3\xa5rlige vejrforhold og japanernes udnyttelse af madressourcerne. Hungersn\xc3\xb8den tog livet af sk\xc3\xb8bsvis to mio. vietnamesere._NEWLINE_Da japanerne kapitulerede i august 1945, havde Viet Minh en st\xc3\xa6rk h\xc3\xa6r og bred folkelig opbakning. Videre tillod japanerne, at nationalistiske grupper overtog offentlige bygninger og holdt f\xc3\xa6ngslede franske tjenestem\xc3\xa6nd i f\xc3\xa6ngsel i den hensigt at skabe vanskeligheder for sejrherrerne fra 2. verdenskrig efter krigen. Den 18. august 1945 beordrede Ho Chi Minh oppr\xc3\xb8r i den s\xc3\xa5kalte "August-revolution". To uger senere var Viet Minh etableret i Hanoi, og republikkens uafh\xc3\xa6ngighed blev proklameret den 9. september. Kejser Bao Dai tr\xc3\xa5dte tilbage og tilb\xc3\xb8d at fungere som r\xc3\xa5dgiver for det nye styre. I det sydlige Vietnam rykkede britiske styrker ind i Saigon for at afv\xc3\xa6bne de japanske styrker. De blev efterfulgt af franske styrker, som pr\xc3\xb8vede at genoprette deres tidligere styre. I nord rykkede kinesiske nationalistiske styrker tilh\xc3\xb8rende Chiang Kai-shek ind for tilsvarende at afv\xc3\xa6bne japanerne.\n_START_SECTION_\nKolonikrig mod Frankrig 1945 - 1954\n_START_PARAGRAPH_\nDet kommunistiske parti i Vietnam overtog magten p\xc3\xa5 samme m\xc3\xa5de som det kinesiske kommunistparti gjorde i Kina. Men mens de kinesiske kommunister opn\xc3\xa5ede fuld kontrol i 1949, m\xc3\xa5tte de vietnamesiske kommunister f\xc3\xb8rst k\xc3\xa6mpe mod Frankrig og senere mod USA (med allierede) i den s\xc3\xa5kaldte Vietnamkrig frem til sin endelige magtovertagelse i 1975._NEWLINE_I 1946 blev det fors\xc3\xb8gt at afholde det f\xc3\xb8rste valg i Vietnam, men situationen var vanskelig med de franske styrker, som pr\xc3\xb8vede at genoprette kontrollen, og i Cochinkina pr\xc3\xb8vede en del politikere at overtage magten. Der var v\xc3\xa6bnede sammenst\xc3\xb8d mellem kommunistiske og ikke-kommunistiske grupperinger, og en r\xc3\xa6kke grupperinger dannede egne v\xc3\xa6bnede grupper. I l\xc3\xb8bet af 1946-1947 kunne de kommunistiske grupper vinde en vis kontrol men ikke over for de franske styrker._NEWLINE_Forhandlinger mellem Frankrig \xe2\x80\x93 som kontrollerede den sydlige del af landet \xe2\x80\x93 og Ho Chi Minh f\xc3\xb8rte i marts 1946 til en aftale, hvori Frankrig anerkendte Viet Minh-regeringen og gav Vietnam status som fri stat inden for det franske samv\xc3\xa6lde. Men samtidig var franskm\xc3\xa6ndenes egentlige m\xc3\xa5l reetableringen af kolonistyret, og i Hanoi var regeringens m\xc3\xa5l fuldst\xc3\xa6ndig uafh\xc3\xa6ngighed. I juni 1946 proklamerede Frankrigs h\xc3\xb8jkommiss\xc3\xa6r for Indokina, admiral Georges Thierry d\'Argenlieu, Cochinkina som selvst\xc3\xa6ndig republik og udn\xc3\xa6vnte den afsatte hersker Bao Dai til statsleder. Frankrig sendte der efter soldater for at forene Cochinkina med den nordlige del i den nyoprettede stat Nordvietnam._NEWLINE_I mellemtiden havde Mao Zedong og kommunisterne overtaget magten i Kina, og dette \xc3\xa6ndrede det strategiske billede i omr\xc3\xa5det. Vietminh modtog materiel og politisk st\xc3\xb8tte fra sin ideologiske nabo i nord. Politiske emiss\xc3\xa6rer fra Kina r\xc3\xa5dgav den politiske ledelse i Vietminh, og en r\xc3\xa6kke s\xc3\xa5kaldte "borgerlige og feudale elementer" blev fjernet. Denne udvikling blev i vest set i sammenh\xc3\xa6ng med den kommunistiske magtovertakelse b\xc3\xa5de i Kina, Korea og \xc3\x98steuropa, og vestmagterne, her under Storbritannien og USA, blev st\xc3\xa6rke modstandere af Vietminh og godkendte Bao Dais selvst\xc3\xa6ndige stat Vietnam._NEWLINE_Efter ni \xc3\xa5rs guerillakrig pr\xc3\xb8vede franskm\xc3\xa6ndene at f\xc3\xa5 bev\xc3\xa6gelse i situationen og tvinge Viet Minh til at optage kampen ude i \xc3\xa5bent land og p\xc3\xa5 franske pr\xc3\xa6misser og s\xc3\xa5ledes f\xc3\xa5 dem ind i en f\xc3\xa6lde. Samtidig \xc3\xb8nskede franskm\xc3\xa6ndene derved at afsk\xc3\xa6re Vietminhs forsyningslinjer mod Hanoi. Dette gjorde de ved at etablere en base ved landsbyen Dien Bien Phu i en dal vest for Hanoi._NEWLINE_Men den nordvietnamesiske general V\xc3\xb5 Nguy\xc3\xaan Gi\xc3\xa1p gik ikke i f\xc3\xa6lden, som franskm\xc3\xa6ndene havde lagt, og i slaget ved Dien Bien Phu slog det franske opl\xc3\xa6g fejl, og efter to m\xc3\xa5neders belejring og en r\xc3\xa6kke fejldisponeringer m\xc3\xa5tte franskm\xc3\xa6ndene opgive deres stillinger 7. maj 1954.\n_START_SECTION_\nOptakten til Vietnamkrigen 1954-1958/59\n_START_PARAGRAPH_\nGen\xc3\xa8ve-konferencen i 1954 markerede afslutningen p\xc3\xa5 Fransk Indokina og en midlertidig deling af Vietnam frem til, at der kunne afholdes valg i hele Vietnam i juli 1956. Landet blev delt langs den 17. breddegrad, lige nord for Nguyen-dynastiets hovedstad Hu\xe1\xba\xbf, og de Viet Minh-styrkene, som stod syd for denne, skulle tr\xc3\xa6kke sig nord for denne, og der blev etableret en demilitariseret zone mellem de to parter. De franske styrker trak sig ud, mens styringen af omr\xc3\xa5det syd for 17. breddegrad blev videref\xc3\xb8rt af det samme magtapparat, som franskm\xc3\xa6ndene havde baseret sig p\xc3\xa5. En international kontrolkommission best\xc3\xa5ende af Polen, Indien og Canada skulle overv\xc3\xa5ge udviklingen frem mod valget to \xc3\xa5r efter._NEWLINE_I 300 dage, frem til 18. maj 1955, var gr\xc3\xa6nsen mellem nord og syd \xc3\xa5ben, s\xc3\xa5 at folk frit kunne flytte til den del af landet, de \xc3\xb8nskede at bo i. Dette f\xc3\xb8rte til en flygtningestr\xc3\xb8m p\xc3\xa5 mellem 800.000 og en million nord-vietnamesere fra nord til syd, for en stor del af katolikker, som frygtede religi\xc3\xb8s forf\xc3\xb8lgelse under kommunisterne. 310.000 af disse blev evakuerede under Operation Passage to Freedom, organiseert af United States Navy i oktober 1954._NEWLINE_Viet mihn havde haft en afg\xc3\xb8rende betydning i krigen mod franskm\xc3\xa6ndene. Samtidig blev Ho Chi Minh opfattet ikke kun som en kommunistleder, men ogs\xc3\xa5 som en mere nationalistisk og selvst\xc3\xa6ndig leder end politikerne i syd. I syd fjernede Ng\xc3\xb4 \xc4\x90\xc3\xacnh Di\xe1\xbb\x87m tidligere kejser Bao Dai i 1955 ved at blive valgt til pr\xc3\xa6sident efter et noget tvivlsomt valg, hvor han blandt andet fik 133% af stemmerne i Saigon. Det politiske milj\xc3\xb8 i syd blev mere forbundet med det franske kolonistyre. Der var derfor en forventning hos begge parter om, at Ho Chi Minh ville vinde valget. Diem n\xc3\xa6gtede at afholde dette valg under henvisning til, at Sydvietnam ikke havde undertegnet Gen\xc3\xa8ve-aftalen, og startede der efter forf\xc3\xb8lgelse af den kommunistiske opposition i landet. _NEWLINE_Diem erkl\xc3\xa6rede Sydvietnam selvst\xc3\xa6ndig under det officielle navn Vi\xe1\xbb\x87t Nam C\xe1\xbb\x99ng H\xc3\xb2a ("Republikken Vietnam"). Ud fra en frygt for en videre kommunistisk ekspansion gav USA b\xc3\xa5de milit\xc3\xa6r og \xc3\xb8konomisk st\xc3\xb8tte til Sydvietnam, sendte r\xc3\xa5dgivere b\xc3\xa5de til organisering og administration af landet, og i udviklingen af landets infrastruktur. De \xc3\xb8vrige politiske og religi\xc3\xb8st baserede militser i syd, blandt andet fra Cao Dai, blev knust.\n_START_SECTION_\nAnden indokinesiske krig/Vietnamkrigen 1958/59-1975\n_START_PARAGRAPH_\nI 1960 blev den politiske overbygning FNL etableret, som skulle give den milit\xc3\xa6re virksomhed i Vietcong et politisk ansigt. Denne blev ledet af advokaten Nguyen Huu Tho og "Den 2. modstandskamp" blev indledt, denne gang mod de skiftende milit\xc3\xa6rregeringer i Saigon og is\xc3\xa6r mod USA, som st\xc3\xb8ttede, bev\xc3\xa6bnede og r\xc3\xa5dgav dem \xe2\x80\x93 i f\xc3\xb8rste omgang med r\xc3\xa5dgivere, men pr\xc3\xa6sident John F. Kennedy sendte senere regul\xc3\xa6re tropper. Desuden kom der styrker fra USAs allierede Thailand, Sydkorea, New Zealand og Australien._NEWLINE_USA blev trukket ind i en guerillakrig, som kr\xc3\xa6vede stadig st\xc3\xb8rre tab og skabte mere og mere modstand i hjemlandet. Krigen kostede USA 150 milliarder dollars, og 58.148 amerikanske soldater mistede livet. Ingen ved sikkert hvor mange vietnamesere, som d\xc3\xb8de, ulige kilder opererer med tal fra 1,5 til 5 millioner dr\xc3\xa6bte. _NEWLINE_Efter, at general William Westmorelands strategi med udmattelseskrig mod Nordvietnam viste sig mislykket efter Tet-offensiven i 1968, \xc3\xa6ndrede den nye amerikanske \xc3\xb8verstkommanderende Creighton Abrams den amerikanske taktik til aggressiv patruljevirksomhed med sm\xc3\xa5 enheder. Tanken var, at dette skulle lette overf\xc3\xb8ringen af ansvaret Sydvietnams h\xc3\xa6r (ARVN). Dette s\xc3\xa5kaldte "vietnamiseringsprogram", hvor de amerikanske styrker langsomt blev trukket ud af aktiv kamp for at overlade dette til ARVN, blev s\xc3\xa6rlig en realitet under p\xc3\xa5skeoffensiven i 1972. De amerikanske styrkers hovedopgave blev mere r\xc3\xa5dgivende, og styrkerne blev trukket helt ud af Vietnam den 29. marts 1973. Denne strategi viste sig imidlertid ikke at v\xc3\xa6re s\xc3\xa6rlig vellykket, og ARVN blev ydermere sv\xc3\xa6kket af svag koordinering og til dels lav moral samtidig, som Nordvietnam gennem stadig t\xc3\xa6ttere forbindelser med Sovjetunionen blev oprustet milit\xc3\xa6rt is\xc3\xa6r med tungt artilleri og stridsvogne. Dette videref\xc3\xb8rte en proces, som havde p\xc3\xa5g\xc3\xa5et gennem hele krigen, med overgang fra guerillakrigsf\xc3\xb8ring til mere moderne krigf\xc3\xb8ring i form af en konventionel, mekaniseret man\xc3\xb8vrekrigsf\xc3\xb8ring st\xc3\xb8ttet af tungt skyts._NEWLINE_Parallelt med med disse kampe udbr\xc3\xb8d der ogs\xc3\xa5 kampe med kinesiske styrker om den omstridte \xc3\xb8gruppe Paracel\xc3\xb8erne i januar 1974. Efter blodige kampe tog de kinesiske styrker kontrol over hele \xc3\xb8gruppen efter at have okkuperet dele af \xc3\xb8gruppen efter det franske nederlag i 1956._NEWLINE_Samtidig afskar amerikanerne stadig mere p\xc3\xa5 den \xc3\xb8konomiske st\xc3\xb8tte til Sydvietnam. I efter\xc3\xa5ret 1974 blev det \xc3\xb8konomiske bidrag til Sydvietnam besk\xc3\xa5ret med 30% til 700 millioner dollars. I l\xc3\xb8bet af vinteren og for\xc3\xa5ret 1975 rykkede de nordvietnamesiske styrker st\xc3\xb8ttede af stridsvogne og artilleri mod Saigon. Den sydvietnamesiske general D\xc6\xb0\xc6\xa1ng V\xc4\x83n Minh, som p\xc3\xa5 dette tidspunkt ogs\xc3\xa5 fungerede som pr\xc3\xa6sident, havde fortsat en del styrker i Mekongdeltaet intakte men \xc3\xb8nskede at spare byen for et \xc3\xb8del\xc3\xa6ggende angreb og kapitulerede. Den 30. april kunne de nordvietnamesiske styrker rykke ind i Saigon, og den 2. juli 1976 blev landet genforenet under navnet Den socialistiske republik Vietnam.\n_START_SECTION_\nB\xc3\xa5dflygtninge og omskoleringslejre\n_START_PARAGRAPH_\nI mods\xc3\xa6tning til R\xc3\xb8de Khmerer i Cambodja gik sejrherrerne ikke til blodbad mod sine modstandere efter Vietnamkrigen. Men de, som havde haft stillinger inden for det sydvietnamesiske styre eller milit\xc3\xa6r, samt indflydelsesrige personer inden for intelligentsiaen og kirkelige kredse, blev sendt p\xc3\xa5 s\xc3\xa5kaldte omskoleringslejre, som i realiteten var tvangsarbejdslejre. _NEWLINE_Under Vietnamkrigen havde mange vietnamesere oplevet, at den amerikanske tilstedev\xc3\xa6relse \xc3\xb8delagde vigtige vietnamesiske v\xc3\xa6rdier og kulturudtryk, is\xc3\xa6r ved alkoholmisbruget, brugen af narkotika og prostitution, som nationalistiske vietnamesere havde set p\xc3\xa5 med stor skam. De nordvietnamesiske magthaverne var efter erobringen af Sydvietnam hurtig med at genoprette de traditionelle v\xc3\xa6rdier, hvilket havde folkelig st\xc3\xb8tte._NEWLINE_Det skabte imidlertid visse sp\xc3\xa6ndinger, da en r\xc3\xa6kke nordvietnamesiske soldater og partikadre opdagede, at det fjendebillede, som var oparbejdet under krigen, ikke stemte, og at befolkningen ikke var s\xc3\xa5 fattige og undertrykkede slaver for udenlandske imperialister, som de var blevet fremstillet af krigsretorikken. I stedet var det materielle niveau i syd, b\xc3\xa5de med hensyn til mad, kl\xc3\xa6der og andre forbrugsvarer, b\xc3\xb8ger og musik, langt h\xc3\xb8jere end det, de var vant til fra Nordvietnam. Ganske snart f\xc3\xb8rte tvangskollektiviseringen i landbruget, restriktioner for mad- og varetransport og overtagelsen af private virksomheder til madmangel og mangel p\xc3\xa5 andre livsn\xc3\xb8dvendigheder._NEWLINE_Den nordvietnamesiske h\xc3\xa6r havde under krigen en renomm\xc3\xa9 for at n\xc3\xa5del\xc3\xb8st straffe dem, de opfattede som "forr\xc3\xa6dere", og der var en frygt for, at de ville igangs\xc3\xa6tte s\xc3\xa5danne repressalier ogs\xc3\xa5 efter krigen. Flere hundrede tusind forlod landet, blandt andet som b\xc3\xa5dflygtninge. Blandt disse flygtninge fandtes det folk fra alle lag af samfundet, men mange af dem, som flygtede, var folk, som havde st\xc3\xb8ttet det sydvietnamesiske styre, eller som frygtede kommunistisk forf\xc3\xb8lgelse blandt andet p\xc3\xa5 religi\xc3\xb8st grundlag.\n_START_SECTION_\nKrig med nabolande\n_START_PARAGRAPH_\nSom en reaktion mod etnisk udrensning af vietnamesere i Cambodja, og gr\xc3\xa6nseovertr\xc3\xa6delser udf\xc3\xb8rte af R\xc3\xb8de Khmerer, invaderede Vietnam Cambodja sent i 1978. Efter to ugers krig var R\xc3\xb8de Khmer og dets leder Pol Pot fjernet fra magten. Men den 17. februar 1979 br\xc3\xb8d den kinesisk-vietnamesiske krig ud, da Kina angreb det nordlige Vietnam med omkring 200.000 soldater. Angrebet var hovedsagelig en straffeaktion for, at Vietnam havde fjernet R\xc3\xb8de Khmer, Kinas allierede, fra magten. Den 16. marts 1979 trak kineserne sig tilbage. Begge parter p\xc3\xa5ber\xc3\xa5bte sig sejr. Vietnamesiske styrker forlod ikke Cambodja f\xc3\xb8r end i 1989 trods kinesernes invasion og internationale handelsblokader. Flere gr\xc3\xa6nsesammenst\xc3\xb8d mellem Kina og Vietnam forekom ogs\xc3\xa5 i l\xc3\xb8bet af 1980-erne._NEWLINE_Under den thailandsk-laotiske gr\xc3\xa6nsekrig blev Laos angrebet af Thailand. Det er f\xc3\xb8rst i nyere tid kommet frem, at vietnamesiske ekspeditionsstyrker deltog i krigen p\xc3\xa5 den laotiske side._NEWLINE_Der har v\xc3\xa6ret milit\xc3\xa6re sammenst\xc3\xb8d om Spratly\xc3\xb8erne (vietnamesisk: Truong Sa) i det Sydkinesiske hav, da en r\xc3\xa6kke lande har framsat krav om jurisdiktion over de omkring 600 \xc3\xb8er, blandt dem Vietnam. Der er b\xc3\xa5de et rigt fiskeri i havene omkring \xc3\xb8erne samtidig, som der er antaget at v\xc3\xa6re store m\xc3\xa6ngder olie i omr\xc3\xa5det. Omr\xc3\xa5det er omtalt i vietnamesiske kilder siden 1600-tallet. Efter Frankrigs aftale med Nguy\xe1\xbb\x85n-dynastiet blev omr\xc3\xa5det administreret af det franske kolonistyre. Det mest alvorlige sammenst\xc3\xb8d var i 1988 mellem Kina og Vietnam, den s\xc3\xa5kaldte Johnson South Reef-tr\xc3\xa6fningen med omkring 70 dr\xc3\xa6bte og savnede. Desuden har der fra vietnamesisk side v\xc3\xa6ret skudepisoder med Taiwan.\n_START_SECTION_\nOrientering mod Sovjetunionen\n_START_PARAGRAPH_\nSiden krigen havde beslaglagt alle ressourcerne, havde der ikke v\xc3\xa6ret nogen reel \xc3\xb8konomisk v\xc3\xa6kst i perioden fra 1965 til 1975. Videre f\xc3\xb8rte flygtningstr\xc3\xb8mmen og de omfattende f\xc3\xa6ngslinger til en mangel p\xc3\xa5 kompetance i offentlig styring og n\xc3\xa6ringsliv. Den socialistiske republik Vietnam blev i stadig st\xc3\xa6rkere grad knyttet til Sovjetunionen og blev medlem af COMECON fra 1978. Der blev ogs\xc3\xa5 undertegnet en s\xc3\xa5kaldt venskabstraktat, som i realiteten var en milit\xc3\xa6r alliance.\n_START_SECTION_\nMarkeds\xc3\xb8konomi\n_START_PARAGRAPH_\nDer var frem til 1986 beskeden \xc3\xb8konomisk v\xc3\xa6kst i en ineffektiv plan\xc3\xb8konomi og uden handel med de vestlige lande. De f\xc3\xb8rste fem \xc3\xa5r efter Vietnamkrigen blev private foretagender i syd overtaget af det offentlige, og b\xc3\xb8ndene blev tvangskollektiviserede i statlige landbrugskooperationer. Videre havde alene staten lov til at fragte madvarer mellem provinserne. Dette f\xc3\xb8rte snart til madmangel og mangel p\xc3\xa5 andre livsn\xc3\xb8dvendigheder. Selv det frugtbare Mekongdelta med sin tidligere store risproduktion blev truet af sult. Men siden \xc3\xb8konomien blev rettet mod markeds\xc3\xb8konomi i 1986, og det er kommet til en forsoning med USA, har Vietnam haft en af de hurtigst voksende \xc3\xb8konomier i Syd\xc3\xb8stasien.'